《登紫微崖》
宋代·程珌

富池大信江千里，三日醉卧烟蓬底。
晓来推蓬登断岸，因忆牧之呼屐齿。
九华隆隆闸天脊，微云低度差参是。
百唤牧之如不闻，剥脱尘痕见文字。
今年十月天未霜，木叶留露光嶷嶷。
兴亡风流不可论，苍松怪石还如此。
我今与予陟层巅，酌酒赋诗云乐只。
后来谁复是牧之，斜阳归路芙蓉水。

作者简介：程珌（1164～1242），宋代人，字怀古，号洺水遗民，休宁（今属安徽）人。绍熙四年进士。授昌化主簿，调建康府教授，改知富阳县，迁主管官告院。历宗正寺主簿、枢密院编修官，权右司郎官、秘书监丞，江东转运判官。